David Komšić osuđen je na 30 godina za ubojstvo bivše djevojke devetnaestogodišnje Kristine Krupljan. Iako je obitelj tražila da ne bude u sudnici, Komšić je ipak doveden na objavu presude te je proglašen krivim. Obrazlažući presudu sutkinja je podsjetila na brojne ozljede koje je David nanio Kristini, te da se djevojka branila i patila, što je moglo trajati nekoliko minuta te je zbog toga ubojstvo okarakterizirano kao ubojstvo na okrutan način.

Nije utvrđeno, pak, da ju je ubio iz bezobzirne osvete. Iako nije sporno da je znao da je trudna i da je u vezi s drugim muškarcem, njegova agresija eksplodirala je u tom trenutku, a nema dokaza da je zločin pripremao i planirao. Nakon izricanja presude Komšićev otac povikao je: “Sramota, sudite dijete jer je došlo iz Bosne”, nakon čega su ga pravosudni policajci udaljili iz sudnice.

Bio je svjestan

Nije utvrđeno da je nož donio sa sobom, a budući da se predao policiji također ne navodi na zaključak da je ubojstvo planirao unatoč činjenici da se radilo o jednom od najbrutalnijih ubojstava u Hrvatskoj. Što je točno bio okidač za takav njegov čin, ubojstvo djevojke s kojom je bio u vezi, nije utvrđeno jer Komšić nije iznio obranu. Iako su vještaci rekli da je bio bitno smanjeno ubrojiv, svijest je mu je ipak bila očuvana. Vještaci su istaknuli njegove narcističke i disocijalne osobine, što može dovesti do agresivnih ispada.

U ovom slučaju bilo je sporno hoće li se Komšića kazniti kao maloljetnika ili odraslu osobu, što je moguće u slučaju kada se sudi mlađem punoljetniku, napomenula je sutkinja podsjetivši da se Komšiću sudilo po Zakonu o sudovima za mladež. Sud je u ovom slučaju zaključio da ubojstvo Kristine Krupljan nije odraz okrivljenikove životne dobi i zato mu nije izrečena maloljetnička sankcija.

‘Niti u jednom trenutku nije pokazao kajanje’

Osim toga u ovom je slučaju u obzir uzeto da je ugašen jedan ljudski život. Kao olaktone okolnosti uzete su samo njegova dob i smanjena ubrojivost. Otegotnih okolnosti bilo je mnogo: od ranijih napada na Kristinu, do ranije osuđivanosti. “Ranija brutalnost i agresija sad su mu došli na naplatu. Iako je nejasno zašto je Kristina ostajala u toj vezi”, rekla je sutkinja poručivsi kako se obitelj okrivljenika mora pomiriti s tim, a obitelj je uvijek pronalazila opravdanje za njegovo ponašanje i čuvala ga pod staklenim zvonom.

“Zabrinjavajuće je da Komšić niti u jednom trenutku nije pokazao niti žaljenje ni kajane”, naglasila je sutkinja dodajući kako sam Komšić sada konačno mora preuzeti odgovornost za svoje ponašanje, za smrt djevojke na pragu života koja je nosila jos jedan život.

Komšić je 22. veljače prošle godine oko 21.30 sati usmrtio Kristinu Krupljan nakon što se vratio s njom iz noćnog izlaska. Tijekom večeri djevojka mu je rekla da je u novoj vezi s drugim muškarcem i da je trudna, te da s njim više ne želi imati nikakav kontakt. Zato je ponukan ljubomorom i željom za osvetom mladić najprije pritisnuo Kristinu na vozačko sjedalo kako se ne bi mogla micati. Zatim je nožem Kristini zadao 88 ozljeda po glavi i tijelu. Radilo se o raznim ranama i ubodima zbog kojih je djevojka iskrvarila u vozilu.

Djevojka ga je već prijavljivala

David Komšić vrlo brzo predao se policiji, te je završio u istražnom zatvoru. Tijekom suđenja doznalo se kako se mladić od psihičkih problema liječio u BiH, a vještaci su na glavnoj raspravi potvrdili da je bio bitno smanjeno ubrojiv u trenutku napada na Kristinu.

Djevojka ga je i ranije u više navrata prijavljivala, te bi ovaj tjedan na Općinskom kaznenom sudu u Zagrebu trebalo početi suđenje Komšiću i njegovim prijateljima s kojima je, nekoliko mjeseci prije ubojstva, Kristinu presreo na ulici, prijetio joj i razbio automobil, te ukrao mobitel.

Iz iskaza svjedoka moglo se čuti kako je veza Kristine i Davida bila izuzetno turbulentna. Mladi par se svađao i mirio, iako su im i obitelj i prijatelji ukazivali kako takav odnos nije dobar. Kristinine prijateljice potvrdile su i da je David bio nasilan prema svojoj djevojci, dok je njegova obitelj tvrdila da je ona često i bez povoda podnosila prijave protiv njega.